钦定古今图书集成/历象汇编/乾象典/第066卷 > 坤舆图说 > 《凉风至赋》王棨
## 钦定古今图书集成/历象汇编/乾象典/第066卷 > 坤舆图说 > 《凉风至赋》王棨

龙火西流，凉风报秋。届肃杀而金方气劲，夺赫曦而
朱夏威收。五夜潜生，闻桂枝而骚屑；千门溥至，觉玉
宇以飕飗。于时北斗杓移，西郊礼毕。蓐收行少昊之
令，夷则代林锺之律。飒尔斯风，生乎是日。俄而撤郁
蒸，扬憀栗。减庭草以芳靡，掠林梢而声疾。繇是淅沥
晴景，浸淫暮天。起𬞟叶而有准，应葭灰而罔𠍴。无近
无远，凄然凛然。倏摇曳于红梁，潜催归燕；乍离披于
碧树，渐息鸣蝉。然后埽荡千山，萧条万里。飘爽气以
极目，厉秋声而盈耳。恨添壮士，朝晴而《易》水寒生；愁
杀骚人，落日而洞庭波起。但远戍烟薄，遥村杵频。磨
玉蟾而月色初莹，泛瑶瑟而商弦乍新。虚槛清泠，颇
惬开襟之子；衡门凄紧，偏惊无褐之人；北牖闲眠，西
园夜宴。红蕖将碧蕙香减，珍簟与纤𫄨色变。张翰庭
前，暗度正忆鲈鱼；班姬帐下，爰来已悲纨扇。故得苦
雾晨卷，蒸云昼销。望里而林端袅袅，梦馀而窗外萧
萧。悄丝管于上宫，陈娥翠敛；飐檐楹于华省，潘鬓霜
凋。既而冷遍中原，阴生兑位。几人离避暑之所，何处
轸悲秋之思。虽令蛩响东壁，鸿辞边地，又安得“吹《赋
客》”而促征车，自是功名之未遂。